Պաշտօնական աղբիւրներու հաղորդումներով, վերջին զօրավարժութիւնները տեղի ունեցան Արցախի հարաւ-արեւելեան հատուածէն ներս։ Պաշտպանութեան բանակի համահաւաք զօրախումբին կողմէ իրականացուեցան ռազմափորձերը։ Զօրավարժութիւններու ծիրէն ներս Սերժ Սարգսեան հակիրճ ելոյթ մը ունենալով ըսաւ. «Ամուր պատշպանութեան համար անհրաժեշտ է ջանք, եռանդ, քրտնաջան աշխատանք, որոնք ի վերջոյ կ՚ապահովեն իւրաքանչիւրիս բարձր արհեստավարժութիւնը։ Ժամանակակից զինեալ ուժեր ունենալ չի նշանակեր միայն արդիական սպառազինութիւն, այլեւ կը նշանակէ ընդունակութիւն, ինչ որ թոյլ կու տայ այդ սպառազինութիւնը կիրառել ժամանակին եւ ամբողջ հզօրութեամբ։ Շնորհակալ եմ ձեզի։ Այսօրուան զօրավարժութիւնները ապացուցանեցին ձեր ընդունակութիւնը։ Հաւատացէք, որ դուք այսպէսով կը պատասխանէք բոլոր անոնց, որոնք կը փափաքին մեր հայրենիքը մեզմէ խլել, որոնք կը փորձեն ինքզինքնին հզօր ցոյց տալ ու մեզմէ բան մը պոկել։ Ժողովուրդները կը կարողանան իրենց հայրենիքը պաշտպանել, եթէ անոնց մէջ կը գերակշռէ ձեր տեսակը։ Մենք կը կարողանանք պաշտպանել թէ՛ մեր սահմանը եւ թէ մեր հայրենիքը։ Կ՚ուզեմ շնորհակալութիւն յայտնել ձեր ծնողներուն, ձեր ուսուցիչներուն, բոլոր անոնց, որոնք իրենց նպաստը ունեցած են ձեր կայացման գործին մէջ»։ Սարգսեան միեւնոյն ժամանակ զին-ւորներուն մաղթեց բարի ծառայութիւն եւ հպարտ կեցուածք։